Silvija Jurin postala je zvijezda The Grand Toura, a nakon razgovora s njom – jasno nam je i zašto!

“Ne brinite se“, umiruje nas Silvija, “moj ljubimac je na toplom tepihiću ispred peći na drva”, govori nam odmah na početku jer je crna labradorka stara tri godine natjerala čak i Clarksona da Silviju odbaci kući kako bi ju nahranila.

“Zove se Točka i nema dva prednja zuba, što dovoljno govori o njenom karakteru.”

Zadnje Polje je prošli tjedan pisalo o dolasku Amazonovog “The Grand Toura” u Hrvatsku gdje su snimali ovog ljeta i gdje nam je za oko zapela simpatična Zadranka Silvija koja je dečkima pomagala u organizaciji utrke.

Iako smo tekst završili razočarani što ju nismo uspjeli pronaći, Silvija Jurin nam je naknadno bila toliko ljubazna i udovoljila našoj znatiželji da saznamo što više o djevojci koja je zaludila fanove najpopularnije automobilske emisije na svijetu i pokrenula peticije da je Jeremy Clarkson i društvo uvrste u redovitu rotaciju The Grand Toura.

“Sve se odvilo u periodu od sat vremena, od poziva do prihvaćanja i mog dolaska na snimanje. Doslovno sam imala samo vremena za otuširati se. Osjećaj je ‘JUHUHUU LET’S GO’!!! Kad sam došla tamo, sve je stalo, a ja sam se koncentrirala da zadatak obavim profesionalno. Imam iskustva s kamerom i snimanjima pa znam koliko to zna biti dosadno, no ovo je snimanje bilo ipak drugačije! Profesionalnost je presudila i snimili smo ekspresno brzo.”

Clarkson i Hammond nisu mogli započeti utrku jer ih je Silvija hipnotizirala odmah na startu, što ne čudi jer ova lijepa 32-godišnjakinja se dugo godina bavila manekenstvom i modelingom. Iako kaže kako je te poslove prepustila mlađim curama – pozivi i dalje redovito stižu.

“Modeling je posao kao i svaki drugi, zahtjeva odgovornost, profesionalnost i brigu o sebi i agenciji za koju radiš. Manekenka je prirodna ljepotica, zbog toga se manekenkom ne postaje već se takvom rađaš”, pojašnjava Silvija i naglašava: “No postoji trik, možeš imati sve – idealne proporcije, lijepo lice, vitko tijelo – ali za uspjeh je odlučujuć karakter. Zbog toga je pogrešno razmišljanje da su manekenke glupe – naprotiv, moraju biti jako pametne.”

Silvija sebe opisuje kao tipičnu Zadranku koja zna svaku bužu svoga grada. “Moje ime ti sve govori, Silvija = šuma, e to sam ti ja.”

Nije teško primijetiti kako vodi bogat i pustolovan život. Već s 12 godina je ušla u svijet modelinga, a kasnije radila na VOX TV-u te zbog boje glasa i na radiju. Proputovala je Europu i svijet, svira klavir i gitaru, ali ipak je najsretnija u prirodi. Silvija je magistrirala prodaju i marketing koji obožava. Zanimalo nas je kako gleda na ulogu društvenih mreža na današnji svijet modnog marketinga pa nam pojašnjava kako je kreativnost ključna.

“Instagram je samo jedan od alata u funkciji marketinga. Postoji preko 200 takvih alata koji mogu poboljšati image ili potaknuti na kupnju. Sve ovisi o vašoj mašti, kreaciji i tržištu kojem se želite obratiti.”

Silviji se tržište cijelog svijeta otvorilo zahvaljujući odličnom nastupu na planetarno popularnom The Grand Touru. Ekipu sa snimanja hvali kao iznimno profesionalne i neopterećene ljude koji se vole šaliti. U ranijim intervjuima je spominjala kako se stigla provozati i u Audiju kojeg je vozio Clarkson te da joj nije bilo svejedno kada je stisnuo gas. “Znala sam koliko su popularni, ali sam potpisala ugovor zbog kojeg nisam smjela ništa objavljivati i onda sam malo na sve to i zaboravila, dok nije došlo Silvestrovo”, priča Silvija koju su na dan emitiranja emisije krenule zasipati poruke i pozivi. Potvrdila nam je da u emisiji pod nazivom “Unscripted” scenarija uistinu nije bilo. Dečki su smišljali priču u hodu. Silvija nije imala zadan govor već su je zamolili da stane na crtu i broji do tri.

“Tako je i bilo, a meni je bilo čudno “zašto ne žele krenuti, jesam li krivo brojala”?! Potom su me odbacili na kraj piste i zamolili da budem finish line. Nije to težak posao, držati ruku u zraku i kad auti prođu označiti kraj. Ja sam osjećala odgovornost da budem točna pa sam se stvarno potrudila. I da, nije bilo ponavljanja scena!”

Sa svih strana se snima, objašnjava nam Silvija detalje s kojima je gnjavimo. “Oko vas lete dronovi, ima tu dosta kadrova. Produkcijski gledano ima puno ljudi, svi znaju što se radi. Nekoliko automobila tehničke opreme i organizacija koja ne ostavlja prostora za stvaranje problema.”

“Uz sve to gentlemenski su brinuli o meni, čak su me nahranili”, zaključuje simpatična Zadranka.

I kao kod svake prave Zadranke, ne možemo se oteti dojmu koliko ju je taj grad definirao i izgradio. Redovito se vraća na njega dok odgovara na pitanja. Proputovala je puno država od kojih su joj u najljepšem sjećanju ostale Maroko i Portugal. “Željna sam znanja, istraživanja i lutanja”, priča nam znakovito i dodaje: “Volim interesantne, pomalo čudne ljude od kojih mogu naučiti nešto.”

Silvija, koja uz putovanja preferira gledati dokumentarce i čitati knjige, kaže da joj je doma ipak “najlipše”. Tamo ima sve govori nam, “a što nemam, nabavim”. Voli napraviti đir kroz Fošu i Varoš pa preko rive do Donata ili sjesti na Ložu i promatrati ljude oko sebe. Ljeti se kupa na rivi jer joj je najbliže, najčišće i najjednostavnije.

“Ah, Zadar…”, uzdahne i zastane, “Najdraži mi je nedjeljom i zimi kad nema nikoga”, kaže i osvoji sve nas koji razumijemo čari maloga mista kad nestane onaj turistički “šušur”. Priča kako je Zadar ravan pa svugdje možeš biciklom, Velebit ti je iza leđa na 30 minuta udaljenosti, nacionalni park Kornati i jedrenje tu odmah preko kanala, a okolica grada je prepuna šuma (koje od sada zovemo “silvije”) i ljekovitog bilja. Uozbilji se brzo i doda: “Samo je jedan problem prisutan – mine od rata”, naglasi i objasni kako uz sve upute i oznake ipak nikada nisi siguran.

Silvija kaže da je u budućnosti samo nebo granica za slične projekte poput ovih. Brbljava je i zabavna te voli šalu i na svoj račun pa sa svakim može surađivati. Nadamo se da ćemo imati prilike još je gledati u budućnosti jer se odlično uklopila u ovaj koncept emisije koji joj, vidjelo smo, karakterno fantastično odgovara.

Ako joj poželite platiti piće, Silvija pije kavu s toplim mlijekom. Ali, ipak je najsretnija u prirodi gdje se osjeća najslobodnije.

“Moj najveći osmijeh možete uslikati upravo tamo, daleko, na nekom od vrhova Velebita gdje zadovoljno sjeckam pancetu i gulim bijeli luk na kamenu.”

To vam sve govori. Točka.

Lajkaj ovo: Lajk Učitavanje...

Kategorija: Mediji Navigacija objava

Share this: Twitter Facebook

